Vrou dood ná rooftog by sentrum in Centurion(Foto: Netcare 911) ŉ Vrou is dood nadat sy Donderdagoggend tydens ŉ gewapende rooftog by ŉ winkelsentrum in Centurion doodgeskiet is. ŉ Groep gewapende mans het vanoggend by ŉ winkel in die Blue Valley Mall in The Reeds ingestorm, het brig. Mathapelo Peters, woordvoerder van die polisie, gesê. “Die verdagtes het skote afgevuur en ŉ vrouewerknemer is gewond.” Shawn Herbst, woordvoerder van Netcare 911, het gesê paramedici was teen 09:24 op die toneel. “Die 32-jarige vrou is in haar bolyf geskiet en was in ŉ kritieke toestand. Sy is na ŉ hospitaal gehaas vir dringende mediese sorg.” Volgens Peters het die vrou egter intussen aan haar beserings beswyk. Die onbekende hoeveelheid verdagtes het in drie voertuie, twee maroen motors waarvan een ŉ Nissan Almera was, en ŉ wit Toyota van die toneel gevlug. Volgens Peters het die verdagtes met ŉ aantal selfone, skootrekenaars en televisiestelle van die toneel gevlug. “Ons het wenke ontvang en het ŉ grootskaalse soektog na die verdagtes van stapel gestuur.” Enigiemand met inligting oor die voorval word versoek om die Wierdabrug-polisiestasie te kontak of Stop Misdaad by 08600 10111.